Id-Deċiżjoni tal-Kunsill
tat-23 ta’ Lulju 1996
li tinnomina l-korp ta’ riferenza responsabbli biex jikkollabora ħalli jagħmel l-istess il-metodi ta’ l-ittestjar u l-evalwazzjoni tar-riżultati għal annimali ta’ razza pura ta’ l-ispeċi tal-bovini
(96/463/KE)
IL-KUNSILL TA’ L-UNJONI EWROPEA,
Wara li kunsidra t-Trattat li jistabbilixxi l-Komunità Ewropea,
Wara li kunsidra l-proposta mressqa mill-Kummissjoni,
Wara li kunsidra d-Direttiva tal-Kunsill 87/328/KEE tat-18 ta’ Ġunju 1987 dwar l-aċċettazzjoni għal skopijiet ta’ tnissil ta’ annimali ta’ razza pura ta’ l-ispeċi tal-bovini [1], u b’mod partikulari l-Artikolu 5 tagħha,
Billi, sabiex il-metodi ta’ l-ittestjar u l-evalwazzjoni tar-riżultati jkunu l-istess meta l-annimali mgħammra ta’ razza pura ta’ l-ispeċi tal-bovini huma aċċettati għall-iskopijiet ta’ tnissil, irid ikun innominat korp ta’ riferenza;
Billi s-setgħat u d-dmirijiet ta’ dak il-korp iridu jkunu mfissra;
Billi, minħabba l-esperjenza miksuba, iċ-Ċentru Interbull irid ikun nominat bħala l-korp ta’ riferenza responsabbli biex jikkollabora ħalli jagħmel l-istess il-metodi ta’ l-ittestjar u l-evalwazzjoni tar-riżultati għall-annimali mgħammra ta’ razza pura ta’ l-ispeċi tal-bovini,
ADOTTA DIN ID-DEĊIŻJONI:
Artikolu 1
1. Il-korp imsemmi fl-Anness I għandu jkun innominat bħala l-korp ta’ riferenza responsabbli biex jikkollabora ħalli jagħmel l-istess il-metodi ta’ l-ittestjar u l-evalwazzjoni tar-riżultati għall-annimali mgħammra ta’ razza pura ta’ l-ispeċi tal-bovini.
2. Id-dmirijiet tal-korp innominat fil-paragrafu 1 għandhom jkunu kif mogħtija fl-Anness II.
Artikolu 2
Din id-Deċiżjoni hi indirizzata lill-Istati Membri.
Magħmulha fi Brussell, fit-23 ta’ Lulju 1996.